ΚΑΝΟΝΙΣΜΟΣ (ΕΟΚ) αριθ. 936/93 ΤΗΣ ΕΠΙΤΡΟΠΗΣ της 21ης Απριλίου 1993 περί λεπτομερών κανόνων εφαρμογής των κανονισμών (ΕΟΚ) αριθ. 525/92 και (ΕΟΚ) αριθ. 3438/92 του Συμβουλίου όσον αφορά τα ειδικά μέτρα σχετικά με τη μεταφορά ορισμένων οπωροκηπευτικών που προέρχονται από την Ελλάδα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 525/92 του Συμβουλίου της 25ης Φεβρουαρίου 1992 για την προσωρινή αντιστάθμιση των επιπτώσεων της υφιστάμενης κατάστασης στη Γιουγκοσλαβία στις μεταφορές ορισμένων νωπών οπωροκηπευτικών προέλευσης Ελλάδας (1), και ιδίως το άρθρο 4,

τον κανονισμό (ΕΟΚ) αριθ. 3438/92 του Συμβουλίου της 23ης Νοεμβρίου 1992 που προβλέπει ειδικά μέτρα για τη μεταφορά ορισμένων νωπών οπωροκηπευτικών καταγωγής Ελλάδας (2), και ιδίως το άρθρο 3,

τον κανονισμό (ΕΟΚ) αριθ. 3813/92 του Συμβουλίου της 28ης Δεκεμβρίου 1992 σχετικά με τη λογιστική μονάδα και τις ισοτιμίες μετατροπής που πρέπει να εφαρμόζονται στα πλαίσια της κοινής γεωργικής πολιτικής (3), και ιδίως το άρθρο 6 παράγραφος 2,

Εκτιμώντας:

ότι ο κανονισμός (ΕΟΚ) αριθ. 525/92 προβλέπει τη χορήγηση χρηματοδοτικής αντιστάθμισης για τις αποστολές που πραγματοποιήθηκαν το 1991, με φορτηγά-ψυγεία ή βαγόνια-ψυγεία από την Ελλάδα προς τα υπόλοιπα κράτη μέλη, με εξαίρεση την Ιταλία, των νωπών οπωροκηπευτικών που αναφέρονται στο άρθρο 1 του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως των αγορών στον τομέα των οπωροκηπευτικών (4), όπως τροποποιήθηκε τελευταία από τον κανονισμό (ΕΟΚ) αριθ. 638/93 (5)-

ότι ο κανονισμός (ΕΟΚ) αριθ. 3438/92 προβλέπει τη χορήγηση προσωρινής αποζημίωσης για τις αποστολές που πραγματοποιήθηκαν το 1992 και το 1993, με φορτηγά-ψυγεία, πλοία-ψυγεία ή βαγόνια-ψυγεία, από την Ελλάδα προς τα υπόλοιπα κράτη μέλη, με εξαίρεση την Ιταλία, την Ισπανία και την Πορτογαλία, των προαναφερθέντων νωπών οπωροκηπευτικών καταγωγής Ελλάδας-

ότι ο κανονισμός (ΕΟΚ) αριθ. 1840/92 της Επιτροπής (6), όπως τροποποιήθηκε από τον κανονισμό (ΕΟΚ) αριθ. 3667/92 (7) με τον οποίο θεσπίζονται οι λεπτομερείς κανόνες εφαρμογής του κανονισμού (ΕΟΚ) αριθ. 525/92 καθώς και οι κανονισμοί (ΕΟΚ) αριθ. 3734/92 (8) και (ΕΟΚ) αριθ. 266/93 (9) της Επιτροπής που αφορούν τους λεπτομερείς κανόνες εφαρμογής του κανονισμού (ΕΟΚ) αριθ. 3438/92, προβλέπουν τα έγγραφα που απαιτούνται όσον αφορά την αίτηση χορήγησης της χρηματοδοτικής αντιστάθμισης ή της προσωρινής ειδικής αποζημίωσης-

ότι η αύξηση των δαπανών που οφείλεται στην ανάγκη να παρακαμφθεί η πρώην Γιουγκοσλαβία είναι δυνατόν να θεωρηθεί ταυτόσημη για όλα τα μέσα μεταφορών και για κάθε ενεχόμενο προορισμό-

ότι πρέπει να ελέγχονται οι αιτήσεις για χορήγηση χρηματοδοτικής αντιστάθμισης ή ειδικής προσωρινής αποζημίωσης και ότι πρέπει να επιβάλλονται κυρώσεις σε περίπτωση απάτης-

ότι η Επιτροπή Διαχείρισης Οπωροκηπευτικών δεν διατύπωσε γνώμη μέσα στην προθεσμία που έθεσε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το ποσό της αντιστάθμισης ή της αποζημίωσης που αναφέρονται αντίστοιχα στο άρθρο 1 του κανονισμού (ΕΟΚ) αριθ. 525/92 και στο άρθρο 1 του κανονισμού (ΕΟΚ) αριθ. 3438/92, καθορίζεται σε 2,3 Ecu ανά 100 χιλιόγραμμα καθαρού βάρους.

2. Ο συντελεστής που πρέπει να εφαρμόζεται για τη μετατροπή σε δραχμές της αντιστάθμισης ή της αποζημίωσης που αναφέρονται στην παράγραφο 1 είναι η γεωργική τιμή μετατροπής που ισχύει κατά την ημερομηνία εκδόσεως του εγγράφου Τ 5 που αναφέρεται στο άρθρο 2 παράγραφος 2 στοιχείο γ) πέμπτη περίπτωση του κανονισμού (ΕΟΚ) αριθ. 266/93.

Ωστόσο, για τις πληρωμές που αφορούν τις αποστολές του 1991 και του 1992 αντιστοίχως, η εν λόγω γεωργική τιμή μετατροπής είναι η τιμή που ισχύει κατά την ημερομηνία αποδοχής της τελωνειακής διασάφησης αναχώρησης από την Ελλάδα, που αναφέρεται αντίστοιχα στο άρθρο 2 παράγραφος 1 στοιχείο γ) πέμπτη περίπτωση του κανονισμού (ΕΟΚ) αριθ. 1840/92 και στο άρθρο 2 παράγραφος 1 στοιχείο γ) πέμπτη περίπτωση του κανονισμού (ΕΟΚ) αριθ. 3734/92.

3. Η πληρωμή της αντιστάθμισης ή της αποζημίωσης που αναφέρονται στην παράγραφο 1 πραγματοποιείται το αργότερο δύο μήνες μετά την υποβολή αίτησης για τη χορήγησή τους, εφόσον η αίτηση αυτή γίνεται αποδεκτή.

Ωστόσο, η εν λόγω πληρωμή πραγματοποιείται το αργότερο δύο μήνες μετά από την ημερομηνία ενάρξεως της ισχύος του παρόντος κανονισμού όσον αφορά τις αιτήσεις χορήγησης που έχουν υποβληθεί πριν από την εν λόγω ημερομηνία.

Άρθρο 2

Οι αρμόδιες ελληνικές αρχές πραγματοποιούν τους ελέγχους σχετικά με την χορήγηση της αντιστάθμισης ή της αποζημίωσης που αναφέρονται στο άρθρο 1.

Άρθρο 3

Στην περίπτωση κατά την οποία η αντιστάθμιση ή η αποζημίωση έχουν καταβληθεί αχρεωστήτως, οι αρμόδιες ελληνικές αρχές προβαίνουν στην ανάκτηση των καταβληθέντων ποσών, προσαυξανομένων με τον τρέχοντα τόκο που υπολογίζεται από την ημερομηνία πληρωμής μέχρι την πραγματική του είσπραξη και, σε περίπτωση απάτης, με πρόστιμο που ισούται προς τα αχρεωστήτως καταβαλλόμενα ποσά. Το ποσοστό που εφαρμόζεται για τον υπολογισμό του τόκου είναι εκείνο που ισχύει για τις εργασίες ανάκτησης κατά το ελληνικό δίκαιο.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Απριλίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 58 της 3. 3. 1992, σ. 1.

(2) ΕΕ αριθ. L 350 της 1. 12. 1992, σ. 1.

(3) ΕΕ αριθ. L 387 της 31. 12. 1992, σ. 1.

(4) ΕΕ αριθ. L 118 της 20. 5. 1972, σ. 1.

(5) ΕΕ αριθ. L 69 της 20. 3. 1993, σ. 7.

(6) ΕΕ αριθ. L 187 της 7. 7. 1992, σ. 28.

(7) ΕΕ αριθ. L 370 της 19. 12. 1992, σ. 50.

(8) ΕΕ αριθ. L 380 της 24. 12. 1992, σ. 19.

(9) ΕΕ αριθ. L 30 της 6. 2. 1993, σ. 49.